KLASA:

URBROJ:

Zagreb, 16. veljače 2023.

**PREDSJEDNIKU HRVATSKOGA SABORA**

PREDMET: Prijedlog za pokretanje pitanja povjerenja Andreju Plenkoviću, predsjedniku Vlade Republike Hrvatske (predlagatelji: 33 zastupnika u Hrvatskome saboru) – očitovanje Vlade Republike Hrvatske

Veza: Pismo Hrvatskoga sabora, KLASA: 021-03/23-08/09, URBROJ: 65-23-03,   
od 9. veljače 2023.

Na temelju članka 125. stavka 4. Poslovnika Hrvatskoga sabora („Narodne novine“, br. 81/13., 113/16., 69/17., 29/18., 53/20., 119/20. – Odluka Ustavnog suda Republike Hrvatske i 123/20.), Vlada Republike Hrvatske o Prijedlogu za pokretanje pitanja povjerenja Andreju Plenkoviću, predsjedniku Vlade Republike Hrvatske, daje sljedeće

**O Č I T O V A N J E**

Vlada Republike Hrvatske odbija sve navode iz Prijedloga za pokretanje pitanja povjerenja Andreju Plenkoviću, predsjedniku Vlade kao neutemeljene te ističe da nema osnove za izglasavanje nepovjerenja predsjedniku Vlade. Svoje stajalište Vlada temelji na činjenicama koje se navode u nastavku ovoga očitovanja.

Prijedlog je još jedan loš uradak oporbe koji se zasniva na nizu neistina i netočnih tvrdnji. Jedina mu je svrha skrenuti pozornost na postojanje oporbe koja ne daje nikakav konstruktivan doprinos zaštiti građana i gospodarstva u isprepletenim krizama, niti ostvarivanju nacionalnih strateških ciljeva.

Od 33 zastupnika koji su potpisali ovaj Prijedlog, čak 29 njih je pokazalo svoje pravo lice u prosincu prošle godine kada je odbilo izglasati sudjelovanje Republike Hrvatske u Misiji Europske unije za vojnu pomoć Ukrajini.

**Ad 1.**

U vezi s navodima predlagatelja kojima se pripisuje povezanost s korupcijskim aferama, potpuno je neistinita tvrdnja predlagatelja da je predsjednik Vlade kompromitiran tekstualnim porukama koje su objavljene u medijima. Navedene tekstualne poruke ničim ne ukazuju na povezanost predsjednika Vlade s bilo kakvim dvojbenim radnjama.

Vlada Republike Hrvatske kontinuirano vodi politiku snažne borbe   
protiv korupcije i nepostojanja "nedodirljivih" te je privržena zaštiti neovisnosti svih pravosudnih i istražnih tijela. U prilog tome upravo govore istrage i postupci, među ostalim, i protiv dužnosnika u Vladi. Borba protiv korupcije podrazumijeva istraživanje i pokretanje postupaka, a izostanak istraga i postupaka sigurno ne bi bio dokaz nepostojanja korupcije, nego znak izostanka borbe protiv korupcije.

Upravo je ova Vlada zagovarala osnivanje Ureda europskog javnog tužitelja (EPPO) i među prvim državama članicama Europske unije 2017. godine potpisala pismo namjere o pristupanju tom mehanizmu pojačane suradnje te je trenutačno jedna od 22 države članice EU-a koja sudjeluje u EPPO-u.

Neistinita je i tvrdnja da su predsjednik Vlade i ministri radili suprotno zaštiti nacionalnih interesa i odgovornog upravljanja energentima, a još apsurdnija je teza da su štitili interese MOL-a.

Tvrdnje podnositelja ovoga Prijedloga, u vezi s odgovornošću Vlade za „gašenje Sisačke rafinerije“, inspirirane su medijskim napisima i počivaju na dvojbenim navodima osobe koju USKOK tereti za više korupcijskih kaznenih dijela i koja stoga ima osobni interes vezan za svoj postupak, kao i na tvrdnjama osoba koje su sudjelovale u donošenju tih Odluka i pritom primale izdašne plaće i naknade.

Kako je već ranije i javno istaknuto, Vlada ne može izravno odlučivati o naftnom poslovanju INA-e, o čemu odluke donose upravljačka tijela kompanije. Aktivnosti i radnje u vezi s obustavom rada Rafinerije nafte Sisak bile su poduzimane mnogo ranije, prije mandata ove Vlade s obzirom na to da je Sisačka rafinerija, prema podacima INA-e, stvarala gubitke. Stoga je odluka o transformaciji rafinerijskog poslovanja tog društva bila poslovna odluka kompanije, donesena na temelju ekonomskih analiza, kako bi se gubici pretvorili u dobit te tako stvorila osnova za konkurentno i profitabilno dugoročno poslovanje.

Memorandum o razumijevanju koji je sklopljen između dviju kompanija, INA-e d.d. i JANAF-a d.d., neobvezujući je dokument koji je potpisan 21. kolovoza 2018. radi stvaranja pretpostavki za donošenje poslovnih odluka koje osiguravaju veću profitabilnost i održivost rafinerijskog poslovanja INA-e d.d., a time i cijele kompanije. Predsjednik Vlade nije pokrenuo inicijativu, niti je sudjelovao ili na bilo koji način utjecao na sklapanje Memoranduma i na zatvaranje Rafinerije Sisak. Riječ je o poslovnim odlukama koje su u nadležnosti Uprava, odnosno Nadzornih odbora, kao tijela društava INA d.d. i JANAF-a.

Naprotiv, Vlada je uložila značajne napore da bi se ojačalo rafinerijsko poslovanje INA-e, inzistirajući posebice na modernizaciji riječke rafinerije provedbom projekta obrade teških ostataka. Ukupan iznos investicije iznosi oko četiri milijarde kuna (530,8 milijuna eura) što je dosad najveća investicija u energetskom sektoru. Time će Hrvatska u ovom razdoblju energetske krize znatno učvrstiti svoj položaj na energetskoj karti Europe, koji je već ojačan uspješnom izgradnjom Terminala za ukapljeni plin u Omišlju na Otoku Krku koja je ostvarena odlukom ove Vlade za što je osigurano 100 milijuna eura iz državnog proračuna te 101,4 milijuna eura bespovratnih europskih sredstava, dok su preostali dio potrebnih kapitalnih troškova u iznosu od 32,2 milijuna eura, investirali PLINACRO d.o.o. i HEP d.d., vlasnici LNG Hrvatska d.o.o.

U odnosu na navode iz Prijedloga u vezi s plinskim poslovanjem u INA-i, upravo su službe koje djeluju u okviru Vlade Republike Hrvatske u suradnji s bankama otkrile i nadležnim tijelima prijavile ovaj slučaj. Naime, otkrio ga je Ured za sprečavanje pranja novca koji djeluje pri Ministarstvu financija, dok su se i USKOK, policija i Državno odvjetništvo uključili u drugoj fazi.

Vlada je u više navrata pokazala snažnu političku privrženost suzbijanju korupcije te stoga i potiče da se u ovom predmetu razjasne sve okolnosti i očekuje da svi odgovorni budu kažnjeni u što bržem postupku. Kao suvlasnik INA-e, Vlada je jasno izrazila svoje nezadovoljstvo sustavom upravljanja tom kompanijom.

Zatražena je i odgovornost svih članova Uprave te su imenovani novi članovi Uprave, i oni koje predlaže Vlada, kao i članovi koje predlaže MOL. Istodobno Vlada je već u nekoliko navrata isticala da je njen prioritet raditi na promjeni modela korporativnog upravljanja INA‑e. O promjeni postojećeg modela korporativnog upravljanja INA-om postoji najširi politički i društveni konsenzus. To je i jedan od glavnih zadataka koji je ova Vlada postavila novim predstavnicima Hrvatske u Upravi INA‑e.

Predanost Vlade zaštiti nacionalnih interesa, ponajprije zaštiti interesa građana, vidljiva je i iz niza intervencija u okolnostima globalnih poremećaja na tržištu i kriznih situacija u kojima jedino Vlada ima pravo intervenirati na tržištu energenata. To je pravo Vlada iskoristila krajem 2021. godine kada je ograničila cijene naftnih derivata te tijekom 2022. i 2023. godine kada su se zbog ruske agresije na Ukrajinu dogodili poremećaji na globalnim energetskim tržištima koji su se prelili i na domaće tržište energije. Zahvaljujući intervenciji Vlade osigurana je dostupnost energenata u vidu isporuke potrebnih količina energije kućanstvima i gospodarstvu po prihvatljivim cijenama. Usto, poduzete su i druge mjere koje će dugoročno pridonijeti budućem razvoju energetske infrastrukture, poput proširenja LNG-terminala i ostalih projekata koji se financiraju iz Nacionalnog plana oporavka i otpornosti 2021.-2026. (u daljnjem tekstu: NPOO).

**Ad 2.**

U vezi s navodima predlagatelja o procesu obnove, od prvog razornog potresa koji je pogodio zagrebačko područje te nakon razornih potresa koji su pogodili Banovinu, Vlada je uložila velike napore u saniranju njihovih posljedica i normalizacije života stanovnika te revitalizacije Banovine. Predsjednik Vlade već je javno izrazio nezadovoljstvo nedovoljno brzom dinamikom procesa obnove, čemu sigurno nisu pomogle i objektivne okolnosti istodobnih globalnih kriza, od pandemije do energetske krize. Stoga je i poduzet niz mjera radi ubrzavanja obnove, uključujući i novi zakon koji je upućen u proceduru donošenja u Hrvatski sabor.

Aktivnostima Vlade iz različitih izvora financiranja u obnovu i revitalizaciju je uloženo ukupno 656 milijuna eura, od čega na području petrinjskog potresa 359,5 milijuna eura (2.708.711.722,00 kuna) i na području zagrebačkog potresa 296,5 milijuna eura (2.234.530.787,00 kuna).

Temeljem zahtjeva Vlade, Hrvatskoj je iz Fonda solidarnosti Europske unije (u daljnjem tekstu: Fond solidarnosti) ukupno za sanaciju zagrebačkog i petrinjskog potresa dodijeljeno 1,03 milijarde eura koji se mogu koristiti za obnovu zgrada javne namjene iz područja obrazovanja, kulturne baštine, prometne infrastrukture i zdravstva, te za potrebe osiguranja privremenog smještaja. Do sada je za zagrebački i petrinjski potres ugovoreno ukupno 1.304 projekta, vrijednosti 2,84 milijarde eura, od čega iz Fonda solidarnosti 1,72 milijarde eura, iz NPOO-a 872,7 milijuna eura, a preostali iznos iz drugih izvora.

Novi zakon objedinjava tijela koja provode obnovu pod ministarstvo, rekonstruira se model obnove i mijenja model samoobnove tako da će se zainteresiranima odmah osigurati sredstva. Ujedno se proširuje krug korisnika na srodnike, smanjuje se dokumentacija, a time i broj sudionika u procesu obnove. Uz novi zakon, izrađen je i Program zbrinjavanja korisnika mobilnih stambenih jedinca na području petrinjskog i zagrebačkog potresa. Primarni cilj je stanovnicima potresom pogođenog područja koji su smješteni u kontejnerima osigurati adekvatan zamjenski smještaj, uz istodobnu obnovu njihovih domova. Napravljena je analiza svakog korisnika kontejnera te će se u kontaktu s njima dogovoriti jedan od 11 modela privremenog smještaja koji će za njih biti najprihvatljiviji. Napominjemo da je Vlada u vezi s procesom obnove Hrvatskome saboru dostavila Izvješće aktom, KLASA: 022-03/23-13/02, URBROJ: 50301-05/27-23-4, od 8. veljače 2023.

**Ad 3.**

U vezi s navodima predlagatelja koji se odnose na zdravstvo, naglašavamo da Vlada ulaže posebne napore kako bi osigurala likvidnost i solventnost zdravstvenog sustava, pa time i plaćanje dospjelih dugovanja prema dobavljačima lijekova i potrošnog medicinskog materijala u zahtjevnim okolnostima pandemije. Zahvaljujući odgovornoj fiskalnoj politici, za sustav je zdravstva osigurano dodatnih 836 milijuna eura (6,3 milijardi kuna) u 2021. godini, a u 2022. godini dodatnih 464 milijuna eura (3,5 milijardi kuna) za plaćanje dospjelih obveza veledrogerijama.

Kad je riječ o reformi zdravstva, Vlada je usvojila izmjene Zakona o zdravstvenoj zaštiti i Zakona o obveznom zdravstvenom osiguranju koji su 16. prosinca 2022. prošli prvo čitanje u Hrvatskome saboru te su u pripremi konačni prijedlozi zakona. Nakon donošenja zakona, donijet će se i podzakonski akti koji se odnose na izmjenu Mreže javnozdravstvene službe, na novu kategorizaciju bolnica, na postavljanje novog modela ugovaranja zdravstvene zaštite i novog modela financiranja zdravstvenih ustanova. Jedna od ključnih promjena u zdravstvenom sustavu je uvođenje načela kvalitete. To uključuje i uspostavljanje i mjerenje ishoda liječenja te vrednovanje kvalitete rada zdravstvene ustanove. Organizacijski i financijski jača se primarna zdravstvena zaštita kroz novu centralnu ulogu domova zdravlja. Reorganizira se bolnički sustav i jača specijalističko-konzilijarna zdravstvena zaštita izvan bolnica. Objedinjenom javnom nabavom obuhvaća se i veći broj zdravstvenih ustanova što će osigurati bolju kontrolu rashoda u sustavu zdravstva.

U mandatu ove Vlade, ukupna ulaganja u zdravstvene ustanove iznose preko 740 milijuna eura (5,6 milijardi kuna). Kroz dva operativna programa financirana europskim sredstvima, u sustavu zdravstva ugovoreni su projekti vrijedni više od 345 milijuna eura (2,6 milijardi kuna). Ukupna ulaganja iz državnog proračuna za medicinsku, nemedicinsku opremu i radove u zdravstvenim ustanovama iznose 121 milijun eura (917 milijuna kuna). U razdoblju od 2016. do 2021. godine ukupno je u sustav zdravstva iz decentraliziranih sredstava uloženo 358 milijuna eura (2,7 milijardi kuna). Samo u 2022. godini županijama je doznačeno 54 milijuna eura (407 milijuna kuna) za pokriće troškova nabavke nove opreme te tekućeg i investicijskog održavanja zdravstvene infrastrukture. Kroz NPOO osigurano je 340 milijuna eura za provođenje projekata kojim se podupire provedba reformi na području zdravstva, što uključuje i prethodno navedene izmjene zakona.

Što se tiče položaja zdravstvenih radnika važno je napomenuti da Vlada prepoznaje i uvažava njihov doprinos društvu, što se očituje i kroz kontinuirano povećanje osnovice za izračun plaće, ali i dodatnom zaštitom u obavljanju službe, i to propisivanjem posebnog kaznenog djela prisile nad zdravstvenim radnikom. U proteklih sedam godina, osnovica za izračun plaća medicinskim djelatnicima povećana je za preko 30 %, a riješen je i višegodišnji problem plaćanja prekovremenog rada u zdravstvu. Osim što se prekovremeni rad od 2020. plaća na temelju izračuna koji uključuje i dodatke, osigurana su sredstva i za obeštećenje radnika u zdravstvu za razlike isplata od 2013. do 2020. Nadalje, uloženo je u specijalizacije mladih liječnika. Ukupan broj liječnika u sustavu zdravstva od 2016. do 2022. povećan je za 20 %, a broj medicinskih sestara i tehničara povećan je za 12,7 %.

Osim o osiguranju sredstava za financiranje zdravstvenog sustava, Vlada posebno vodi računa i o tome da građanima osigura financijski pristupačne zdravstvene usluge i lijekove, pritom ima posebno na umu ranjive skupine stanovništva, kao i one s nižim primanjima. Vlada je podržala izmjene Zakona o dobrovoljnom zdravstvenom osiguranju, koji se trenutno nalazi u saborskoj proceduri, kojim je predloženo proširenje prava na dopunsko zdravstveno osiguranje na teret proračuna za građane koji ostvaruju do 331,81 euro mjesečno, odnosno za osiguranika samca do 415,42 eura mjesečno. To konkretno odražava skrb ove Vlade za građane u potrebi, a osobito za umirovljenike.

**Ad 4.**

U vezi s tvrdnjama predlagatelja o navodnom "neistraživanju i neprocesuiranju ratnih zločina", Vlada ističe da je jedan od njenih ključnih prioriteta otkrivanje i kažnjavanje počinitelja ratnih zločina te pronalazak nestalih osoba.

Iz godišnjih izvješća o radu Državnog odvjetništva Republike Hrvatske, kao tijela koje je nadležno za postupanje u ovim predmetima, vidljivo je da je teza o "posrednom i neposrednom utjecaju izvršne vlasti na dinamiku procesuiranja tih zločina s obzirom na specifične koalicijske odnose" potpuna izmišljotina. Naime, usporedbom podataka o broju osoba koje su prijavljene, optužene i osuđene za kaznena djela ratnih zločina razvidno je da broj osoba niti u jednoj od tih kategorija nije u padu. Dapače, unatoč proteku vremena koji otežava okolnosti vođenja svakog postupka, brojke pokazuju određenu konstantu u dinamici rada Državnog odvjetništva Republike Hrvatske. U tablici ispod prikazan je po godinama broj osoba prijavljenih, optuženih i osuđenih za kaznena djela ratnih zločina:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Broj osoba prijavljenih, optuženih i osuđenih za kaznena djela ratnih zločina od 2013. do 2021. | | | | | | | | | |
|  | 2013. | 2014. | 2015. | 2016. | 2017. | 2018. | 2019. | 2020. | 2021. |
| Prijavljeno | 37 | 21 | 41 | 41 | 62 | 34 | 60 | 18 | 35 |
| Optuženo | 21 | 31 | 31 | 84 | 34 | 34 | 27 | 28 | 25 |
| Osuđeno | 22 | 17 | 23 | 13 | 17 | 12 | 29 | 24 | 28 |

Od završetka Domovinskog rata zbog zločina na vukovarskom području procesuirana je 441 osoba.

Ponovno ističemo da je Državno odvjetništvo Republike Hrvatske samostalno i neovisno pravosudno tijelo koje je dužno postupati protiv počinitelja kaznenih djela i drugih kažnjivih djela, i koje je ovlašteno poduzimati pravne radnje radi zaštite imovine Republike Hrvatske te podnositi pravna sredstva za zaštitu Ustava Republike Hrvatske i zakona. Napominjemo da Vlada poštuje neovisnost Državnog odvjetništva Republike Hrvatske kao pravosudnog tijela, kako u slučajevima procesuiranja ratnih zločina, tako i u ostalim predmetima iz njegove nadležnosti.

Uz procesuiranje ratnih zločina, potraga za 1.816 nestalih osoba u Domovinskom ratu ostaje važan prioritet i trajna obveza Vlade, od čega se neće odustati sve dok se ne pronađe i posljednja nestala osoba.

**Ad 5.**

U ovom lošem uratku predlagatelja i peta točka je besmislena. Iz svega navedenog vidljivo je da su navodi predlagatelja u točki 5. potpuno neutemeljeni i neistiniti te da predsjednik Vlade, kao i Vlada u cjelini, savjesno i predano rade na promicanju i zaštiti nacionalnih interesa, na unaprjeđenju životnog standarda građana, na rastu hrvatskog gospodarstva i na jačanju državne sigurnosti.

Vlada ističe da su upravo za mandata ove Vlade postignuti značajni uspjesi. Unatoč financijski izuzetno zahtjevnim okolnostima uzastopnih globalnih kriza (pandemije, energetske krize i s njom povezanom visokom inflacijom) te posljedicama dvaju razornih potresa, postignuta je rekordna zaposlenost (70 %) i stvoreno je 156 tisuća radnih mjesta. Istodobno ostvarena je rekordno niska nezaposlenost (6,2 % u trećem kvartalu 2022.). Usto, u šest godina, od listopada 2016. do studenog 2022. prosječna neto plaća povećana je za rekordnih 2.272 kune (+40,3 %), s 5.642 na 7.914 kuna, odnosno za ukupno 301 euro, sa 749 eura na 1.050 eura. Usporedbe radi, prosječna neto plaća porasla je u posljednjih šest godina čak sedam puta više nego u prethodnih sedam godina, u mandatu triju prethodnih vlada (2009. – 2016.), kada je prosječna neto plaća porasla za svega 334 kune (s 5.308 na 5.642 kune). Pored toga, minimalna neto plaća povećana je za 1.723 kune (odnosno za čak 69 %), s 2.496 na 4.219 kuna, odnosno s 331 eura na 560 eura (ne uzimajući u obzir porez i prirez iznad 4.000 kuna). Usporedbe radi, od 2008. do 2016. minimalna neto plaća bila je porasla za svega 298 kuna, s 2.198 na 2.496 kuna, što je gotovo šest puta manje.

Istodobno, nakon što je godinama bila zaleđena, osnovica za izračun plaća u državnoj i javnim službama povećana je od 1. siječnja 2017. s 5.108,84 na 6.663,47 kuna (za 30,43 %). Od 1. travnja 2023. iznosit će 6.796,74 kune (što je ukupno povećanje od 33,04 %). Osim toga, osobni odbitak za umirovljenike i ostale porezne obveznike, koji je 2016. godine iznosio 2.600 odnosno 3.800 kuna, podignut je na 4.000 kuna. Nadalje, prosječna mirovina povećana je u posljednjih šest godina za 791 kunu (to jest za 31,5 %), s 2.508 na 3.299 kuna, odnosno 438 eura.

Povećane su i sve socijalne naknade. To se između ostalog odnosi na roditeljsku naknadu, koja je od 2008. do 2016. bila zaleđena na 2.661 kunu, a danas iznosi triput više, to jest 7.500 kuna, odnosno 995 eura. Značajno je povećana i zajamčena minimalna naknada za trudnice u kućanstvu, koja je s 480 podignuta na 1.200 kuna (159,27 eura). Podignuta je i osobna invalidnina s 1.250 na 1.750 kuna. Značajno je povećana i zajamčena minimalna naknada za sve kategorije korisnika. Uspostavljena je i nacionalna naknada za starije osobe, koja iznosi 120,71 eura.

Sve te mjere pridonijele su osjetnom smanjenju broja osoba u riziku od siromaštva ili socijalne isključenosti, koji je od 2016. do 2021. smanjen za 30 %, s 1.159.378 na 816.900, dok je u prethodnih šest godina, od 2010. do 2016. smanjen za svega 12 %. Istodobno, rastući trend migracijskog salda (broj doseljenih minus broja iseljenih), koji je od 2011. do 2017. narastao s -4.165 na -31.799, preokrenut je te je do 2021. smanjen na -4.512.

Usto, bruto domaći proizvod (BDP) je unatoč padu 2020. zbog pandemije, porastao s 357 (2016.) na blizu 500 milijardi kuna (procjena za 2022.), dok je od 2008. do 2016. gotovo stagnirao s 350 na 357, zbog čega je Hrvatska u tih devet godina izgubila korak sa zemljama srednje Europe, što Vlada danas nastoji nadoknaditi. Tako je, nakon dugogodišnje stagnacije bruto domaćeg proizvoda po stanovniku na 61 % od prosjeka EU-a, u posljednjih šest godina podignut sa 62 % (2016.) na više od 70 % (2021.), a očekuje se da će doseći i 72 % za 2022. godinu.

Unatoč značajnim izdacima zbog pandemije (za očuvanje 800 tisuća radnih mjesta i likvidnosti 130 tisuća poduzeća), a danas i energetske krize, Vlada je od 2016. do 2022. uspjela smanjiti javni dug s 80 % na 70 % BDP-a, dok je od 2011. do 2015. bio porastao sa 63 % na 83 % BDP-a (za više od 70 milijardi kuna). Kako bi se uslijed ruske agresije na Ukrajinu smanjio udar energetske krize i inflatornih pritisaka i osigurao gospodarski rast, građanima i gospodarstvu osigurane su niže cijene energenata, kao i općinama, gradovima i županijama, bolnicama, vrtićima, školama i drugim javnim institucijama te poduzetništvu, ribarstvu i poljoprivrednicima. Paralelno s tim, na potresom pogođenom području na Banovini građani su oslobođeni plaćanja električne energije i grijanja, RTV pristojbe za kućanstva te drugih potraživanja odnosno naknada.

Zahvaljujući svim tim objektivnim i mjerljivim postignućima i ostvarenjima, paralelno uz značajna porezna rasterećenja i nakon višegodišnjeg kreditnog rejtinga na špekulativnoj razini, ova je Vlada uspjela vratiti kreditni rejting na investicijsku razinu i k tome podići ga na dosad najveću razinu, kod sve tri vodeće agencije za kreditni rejting, što je preduvjet za privlačenje stranih ulaganja. Sve to, s ulaskom u Europski tečajni mehanizam II, a potom i u europodručje, pridonijelo je i značajnom padu kamatnih stopa.

U tako poboljšanom makroekonomskom okružju, ostvaren je značajan gospodarski rast, koji je 2021. dosegao čak dvoznamenkastu stopu (13,1 %), a za prošlu godinu ga Europska komisija procjenjuje na 6,3 %. Usto, značajno je od 2016. do 2021. povećan izvoz s 45,8 % na 51,3 % BDP-a. Uz nastavak borbe protiv inflatornih pritisaka, inflacija u Hrvatskoj je na razini 2022. godine u prosjeku na 10,8 % što je iznad prosjeka europodručja (8,4 %), ali još uvijek ispod većine zemalja srednje i istočne Europe u EU. Ove se godine očekuje snižavanje inflacije na 6,5 % čime će se Hrvatska približiti prosjeku europodručja (5,6 %), a u 2024. godini predviđa se smanjenje inflacije na 1,6 %.

Paralelno s tim, uz pomoć značajnih europskih sredstava (25 milijardi eura) koje je Vlada osigurala, provodi se dosad najveći investicijski ciklus od osamostaljenja radi podizanja kvalitete života građana i konkurentnosti gospodarstva.

Zaključno, slijedom svega navedenoga, Vlada odbija sve navode iz Prijedloga za pokretanje pitanja povjerenja Andreju Plenkoviću, predsjedniku Vlade, držeći da nema nikakve osnove za izglasavanje nepovjerenja te predlaže Hrvatskome saboru da donese Odluku kojom se Prijedlog odbija.

Za svoje predstavnike, koji će u vezi s iznesenim očitovanjem biti nazočni na sjednicama Hrvatskoga sabora i njegovih radnih tijela, Vlada je odredila predsjednika Vlade Republike Hrvatske Andreja Plenkovića, potpredsjednicu Vlade Anju Šimpragu, potpredsjednika Vlade i ministra hrvatskih branitelja Tomu Medveda, potpredsjednika Vlade i ministra prostornoga uređenja, graditeljstva i državne imovine Branka Bačića, potpredsjednika Vlade i ministra unutarnjih poslova dr. sc. Davora Božinovića i potpredsjednika Vlade i ministra mora, prometa i infrastrukture Olega Butkovića.

PREDSJEDNIK

mr. sc. Andrej Plenković